มันนี่ทูเดย์
ไอแบงก์จับมือศูนย์วิทย์ฮาลาลฯ หนุนธุรกิจครบวงจร
1 ม.ค. 2558

ไอแบงก์จับมือศูนย์วิทย์ฮาลาลฯ หนุนธุรกิจครบวงจร
ธนาคารอิสลามแห่งประเทศไทย (ไอแบงก์) จับมือกับศูนย์วิทยาศาสตร์ฮาลาล จุฬาลงกรณ์มหาวิทยาลัย สถาบันมาตรฐานฮาลาลแห่งประเทศไทย และสำนักงานคณะกรรมการกลางอิสลามแห่งประเทศไทย ร่วมลงนามบันทึกข้อตกลงความร่วมมือ (MRA) สนับสนุนการดำเนินงานระหว่างกัน เพื่อส่งเสริมและสนับสนุนผู้ประกอบการฮาลาลให้มีศักยภาพสูงขึ้น มีความสามารถการแข่งขันในระดับสากล และได้ใช้บริการทางการเงินที่ถูกต้องตามหลักชะรีอะฮ์ พัฒนาการดำเนินงานด้านกิจการฮัจญ์และซะกาตให้เกิดการบูรณาการระหว่างหน่วยงานที่เกี่ยวข้อง
ทั้งนี้ รัฐบาลได้กำหนดยุทธศาสตร์เพิ่มศักยภาพและขีดความสามารถของผู้ประกอบการธุรกิจขนาดกลางและขนาดย่อม (เอสเอ็มอี) ในการเข้าถึงแหล่งเงินทุนเพื่อเพิ่มประสิทธิภาพ เพื่อเพิ่มประสิทธิภาพและยกระดับศักยภาพเอสเอ็มอีในอุตสาหกรรมฮาลาล โดยเฉพาะกลุ่มส่งออกให้มีความพร้อมและรองรับการแข่งขันในตลาดสากล ในขณะที่ประชาคมเศรษฐกิจอาเซียน (เออีซี) กำลังจะเปิดตัวขึ้นในปลายปี 2558 และประชากรในอาเซียนกว่า 50% หรือกว่า 300 ล้านคนเป็นชาวมุสลิม
กรมบังคับคดีเริ่มขายเอ็นพีแอลต่างจังหวัด 2 ม.ค.นี้
กรมบังคับคดีเตรียมเริ่มเปิดการประมูลขายทอดตลาดหนี้ที่ไม่ก่อให้เกิดรายได้ (เอ็นพีแอล) ในพื้นที่ต่างจังหวัด วันที่ 2 ม.ค. 2558 นี้ โดยจะเปิดขายทอดตลาดเอ็นพีแอลใน 5 จังหวัดใหญ่ ได้แก่ จ.นนทบุรี ปทุมธานี อำนาจเจริญ อุบลราชธานี ที่สำนักงานบังคับคดี และที่สำนักคดีแพ่งกรุงเทพมหานคร 1 
นอกจากนี้ ในช่วงปลายเดือน ม.ค. กรมบังคับคดีจะเดินหน้าไกล่เกลี่ยลูกหนี้ของธนาคารพัฒนาวิสาหกิจขนาดกลางและขนาดย่อม (เอสเอ็มอีแบงก์) ในต่างจังหวัด โดยเป็นกลุ่มลูกหนี้รายย่อยไม่มีหลักประกัน ซึ่งจะเริ่มจัดงานไกล่เกลี่ยลูกหนี้ขึ้นที่ จ.เชียงราย ในวันที่ 9 ม.ค. สำหรับภาคใต้ที่ จ.นครศรีธรรมราช วันที่ 23 ม.ค. และวันที่ 24 ม.ค. ที่ จ.สงขลา